**MAGYAR VERSENYFILMEK 2019**

**A 15. BuSho fesztivál versenyprogramjának összeállítása ismét jelentős fejtörést okozott az 5 tagú előzsűrinek, melynek persze hangot is adtak összefoglalójukban, illetve kiemelték, hogy sokkal több minőségi rövidfilm érkezett, mint amennyit versenybe lehet sorolni. És valóban, ha statisztikailag nézzük a dolgot, az ezer nevezésből beválasztott 70 versenyfilm, csupán 7%-ot engedélyez, de természetesen az időkorlát mindig meghatározó és hát dönteni már pedig kell! Ők döntöttek is, persze a lehető legjobban, mert a nézők már csak az esszenciát kapják majd a fesztiválon, melyhez** [**egy kis étvágygerjesztőt állítottunk össze**](https://youtu.be/e1x2kDiA4I4) **az alábbiakban a hazai vízeken.**

Nem is tudom, hol kezdjem, talán az animációknál, mely a teljes hazai rövidfilmes robbanással egyhuzamban szépen termelte ki az utóbbi években a maga kis csodálatos darabjait. [**Tóth Luca Lidérc úr**](https://vimeo.com/310705719) című 19 perces, párbeszéd nélküli animációs rövidfilmjének világpremierjét a 69. Berlinalén tartották, melynek fő témái a feltétel nélküli, egyoldalú szerelem, a csalódás, a hiúság és a szexualitás. Szintén Berlinben mutatták be [**Buda Anna Flóra Entropia**](https://vimeo.com/311009906) című MOME diplomafilmjét, mely a rövidfilmes kategóriában a független zsűri Teddy-díját, az LMBTQ témájú filmművészetnek szentelt elismerést kapta. Ugyancsak Moholy-Nagy diplomafilm volt [**Ottlik Anna Prímek**](https://vimeo.com/350752735) című munkája, melynek célja, hogy körüljárja azt a kérdést, hogy miként hatnak ki a gyerekkori sérelmek egy felnőtt életére.

Mindig feldobják a fesztivál hangulatát az egészen rövidke szösszenetek, mint a korábban Memmod című filmjével már nálunk is versenyző **Tápai Gergely, aki ezúttal a #Jótett** című homeless történetét meséli el a nézőknek vagy épp az érzékeny társadalmi témát feszegető kiváló egyperces alkotás, **A bérlők, Regős Ábel** rendezésében. Ugyanezen a síkon mozog, kicsit reality show jellegű kamera beállításokkal a [**Lőrincz Nándor, Nagy Bálint alkotópáros által jegyzett Felülnézet**](https://vimeo.com/321849477) is, mely egy városi lomtalanítás bonyodalmaiba enged bepillantást. Természetesen hiába állítjuk minden évben, hogy nem lehet tematizálni egy ekkora merítésben, azért elkerülhetetlen, hogy felbukkanjanak a mindennapos témáink, mint a migráció, mely ezúttal [**Wizner Balázs Idegen hangok**](https://vimeo.com/277240815) című filmjében próbálja a nézők elé tárni a szomorú valóságot. A legígéretesebb fiatal rendezőnek járó díjat kapta **Dávid Attila Jakab** című filmje a tavaszi Friss húson az emberi lélek titokzatosságának egyedi megmutatásáért, ahol **Szeleczki Rozália** is oklevelet kapott a [**Rozgonyiné**](https://vimeo.com/320812515) rendezőjeként, Arany János azonos című balladájának mai adaptációja. Nagy visszatérőink egyike **Szirmai Márton**, aki sajátos humorával és régi csapatával (többek között Tóth Barnabás, Pálos György, Búzás Mihály) örvendeztet majd bennünket [**Szerepzavar**](https://vimeo.com/294018937) című filmjében.

Bár az átütő sikert az [**Ultra**](https://www.youtube.com/watch?v=b8Q9555TzOc) című, szupermaratonos dokumentumfilmje hozta meg, melyet 2017-ben Európai Filmdíjra jelöltek, azért Bart Simpson magyar hangjának, **Simonyi Balázs**nak is külön fejezetet kell majd nyitni a BuSho történelemkönyvében. Tényleg a teljesség igénye és régi katalógusok böngészése nélkül a Kultiplexben már vetítettük a Budapesti neonokat vagy a Momentán társulatos időkben Tóth Barnával közösen készített Terepszemle filmeket, aztán szép sorban Original Láger, Egy szavazat, Tour, Finálé (figyelemre méltó producerrel) és legutóbb az Indián, melyet épp a minap egy belorusz vetítésről cenzúráztak ki a helyi bizottságban helyet foglaló elvtársak. Legújabb, [**Banális**](https://www.youtube.com/watch?time_continue=4&v=2X2X9ik4318) című filmjének alapötlete 2013-ban született meg, amikor a rendező részese volt a Boston Marathonon történt merényletnek és rádöbbent, hogy az erőszak életünk részéve kezd válni.

És végül következzenek a legnagyobb lélegzetvételű ezáltal általában komolyabb témákat feszegető alkotások, mint például [**A Mentor című filmjében Szabó Szonja**](https://vimeo.com/291455081), mely a néhány évvel ezelőtt elhíresült kék bálna nevű internetes jelenség áldozatainak állít emléket vagy épp a [**Katapult, Szövényi-Lux Balázs**](https://vimeo.com/300243290) filmje, melyben az egyik főhős Gau, időt és teret áthidaló szerkezetet épít, hogy újra láthassa szerelmét. [**Pápai Pici Varjúháj**](https://www.youtube.com/watch?v=sUu7hhAHYnk) című filmje egy kisfiú története, aki anyukája betegségét és saját szorongását sötét, mágikus fenyegetésként éli meg. Egy készülő film zárójelenetét, egy vízbefulladást szeretne felvenni a stáb, [**Borsos Miklós, A nagy dobás**](https://www.youtube.com/watch?v=zcWP6bRLFtI)című alkotásában, sikertelenül.

Végül pedig megemlítendő a sajátos stílusban alkotó **Fazekas Gyöngyi**, a Metropolitan Egyetemen készült diplomamunkája, [**A narancs útlevél**](https://www.youtube.com/watch?v=BWrCe2Rkl24), mely egy közeli országban játszódik, ahol az Állam kiemeli a magánszférából a szaporodás ügyét.

Természetesen ezúttal is lesznek nagy hiányzók, avagy kimaradók, de ez csupán annyit tesz, hogy érdemes lesz velünk tartani a szombati egyébként ingyenes magyar panoráma napon is, mert ugye mindenki nem kerülhet a versenybe a különböző okok miatt. Ezúttal azonban ott lesz majd látható többek között a **Két csík, Apám szíve, a Szokásjog, a 147 rovás** vagy éppen a **Falu fessön**, mi pedig mindenkit csak bíztatni tudunk, hogy gyertek, nézzetek magyar rövideket!

**15. BuSho Nemzetközi Rövidfilm Fesztivál 2019. augusztus 27-től a Puskin moziban, az Art+ Cinemában és az Olasz Kultúrintézetben, majd pedig további vidéki városokban, Sopron Búgócsiga, Debrecen Modem, Szeged Grand Café!** [**www.busho.hu**](http://www.busho.hu)